Illum niċċelebraw il-Jum Internazzjonali għall-Eliminazzjoni tad-Diskriminazzjoni Razzjali. Din is-sena niċċelebraw ukoll il-50 anniversarju mill-adozzjoni tal-Konvenzjoni Internazzjonali dwar l-Eliminazzjoni tal-Forom Kollha ta' Diskriminazzjoni Razzjali. Il-konvenzjoni hija l-pedament għall-ġlieda dinjija kontra d-diskriminazzjoni razzjali. U bħala tali tkompli tfakkarna li l-bnedmin kollha jitwieldu ħielsa u ugwali fid-dinjità u li kull ipoteżi jew twemmin għall-kuntrarju huwa ħażin u moralment falz. Għal dan ir-raġuni l-konvenzjoni għandha tiġi ratifikata u implimentata universalment. Id-diskriminazzjoni razzjali, l-inċitament għad-diskriminazzjoni, il-mibegħda jew il-vjolenza diretta lejn persuni minħabba l-appartenenza tagħhom għal ċertu grupp etniku jew reliġjuż, u atti ta' vjolenza motivati mir-razziżmu u l-ksenofobija jqiegħdu f'periklu eżistenzjali d-drittijiet universali tal-bniedem u l-libertajiet fundamentali u ma għandhom jiġu ttollerati qatt. Miżuri qawwija għall-prevenzjoni ta' u l-ġlieda kontra kull forma u manifestazzjoni ta' razziżmu u ksenofobija huma indispensabbli għall-bini ta' soċjetajiet sikuri, inklużivi u pluralisti, ibbażati fuq il-valuri tad-diversità, it-tolleranza u r-rispett reċiproku. Dawn għandhom jinkludu mhux biss risponsi legali effettivi, iżda wkoll miżuri preventivi li jippromwovu l-inklużjoni soċjali u l-ugwaljanza tal-membri kollha tas-soċjetà. Fl-isforzi msaħħa kollha tagħha biex telimina d-diskriminazzjoni razzjali, l-UE ser tkompli l-kooperazzjoni tagħha ma' pajjiżi sħab kif ukoll ma' organizzazzjonijiet internazzjonali, bħan-Nazzjonijiet Uniti, il-Kunsill tal-Ewropa u l-OSKE, u organizzazzjonijiet rilevanti tas-soċjetà ċivili. L-Azzjonijiet tal-UE ser jagħtu attenzjoni partikolari lill-persuni kollha li jsiru l-aktar vulnerabbli minħabba forom kumulattivi u multipli ta' diskriminazzjoni. Issa aktar minn qatt qabel hemm il-ħtieġa li l-komunità dinjija tieħu miżuri determinati u effettivi fil-livelli nazzjonali, reġjonali, u internazzjonali biex telimina l-forom kollha ta' diskriminazzjoni razzjali. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.